b'\n_START_ARTICLE_\nChilomikronas\n_START_PARAGRAPH_\nChilomikronas (angl. chylomicron (vns.), chylomicra (dgs.) \xe2\x80\x93 didel\xc4\x97 lipoproteinin\xc4\x97 dalel\xc4\x97, gabenanti suvir\xc5\xa1kinto maisto lipidus i\xc5\xa1 \xc5\xbearnyno \xc4\xaf kitas k\xc5\xabno vietas. Chilomikronai yra viena i\xc5\xa1 5 lipoprotein\xc5\xb3 grupi\xc5\xb3 (chilomikronai, VLDL, IDL, LDL, HDL), kurios u\xc5\xbetikrina riebal\xc5\xb3 ir cholesterolio perna\xc5\xa1\xc4\x85 vandenin\xc4\x97je kraujotakos sistemos terp\xc4\x97je._NEWLINE_Chilomikronai perne\xc5\xa1a egzogeninius riebalus \xc4\xaf kepenis, riebalin\xc4\xaf audin\xc4\xaf, \xc5\xa1irdies ir skeleto raumenis, kur j\xc5\xb3 trigliceridus atjungia lipoprotein\xc5\xb3 lipaz\xc4\x97. Chilomikron\xc5\xb3 liku\xc4\x8dius paima kepenys.\n_START_SECTION_\nJaunieji chilomikronai\n_START_PARAGRAPH_\nChilomikronus sudaro plonosios \xc5\xbearnos absorbuojan\xc4\x8dios l\xc4\x85stel\xc4\x97s. Jie b\xc5\xabna santykinai dideli, j\xc5\xb3 skersmuo nuo 75 iki 1200 nm. Enterocitai (\xc5\xbearn\xc5\xb3 epitelio l\xc4\x85stel\xc4\x97s) egzocituoja chilomikronus \xc4\xaf plon\xc5\xb3j\xc5\xb3 \xc5\xbearn\xc5\xb3 gaureliuose esan\xc4\x8dius limfinius kapiliarus, kuriuose susidaro baltoji limfa. Baltoji limfa su chilomikronais toliau teka limfagysl\xc4\x97mis kol kr\xc5\xabtininiu lataku \xc4\xafsilieja \xc4\xaf kairi\xc4\x85j\xc4\x85 poraktin\xc4\x99 ven\xc4\x85._NEWLINE_Naujuosius chilomikronus daugiausia sudaro trigliceridai (85\xc2\xa0%), taip pat jie turi \xc5\xa1iek tiek cholesterolio ir cholesterilesteri\xc5\xb3. Pagrindinis apolipoproteinas yra apolipoproteinas B-48 (APOB48).\n_START_SECTION_\nBrand\xc5\xabs chilomikronai\n_START_PARAGRAPH_\nNe\xc5\xa1ami limfos ir kraujo chilomikronai su auk\xc5\xa1to tankio lipoproteinais (HDL) apsikei\xc4\x8dia kai kuriais komponentais. HDL perduoda jauniesiems chilomikronams apolipoproteino C-II (APOC2) ir apolipoproteino E (APOE), taip paversdami juos \xc4\xaf brand\xc5\xbeius chilomikronus (kurie da\xc5\xbenai vadinami tiesiog chilomikronais). APOC2 yra lipoprotein\xc5\xb3 lipaz\xc4\x97s (LPL) aktyvumo kofaktorius._NEWLINE_Chilomikronai, veikiami ne kepen\xc5\xb3 kraujagysli\xc5\xb3 sienel\xc4\x97se esan\xc4\x8dios lipoprotein\xc5\xb3 lipaz\xc4\x97s, atskelia riebal\xc5\xb3 r\xc5\xabg\xc5\xa1tis, kurios perduodamos \xc4\xaf audinius (riebalinis audinys, raumenys ir kt.).\n_START_SECTION_\nChilomikron\xc5\xb3 liku\xc4\x8diai\n_START_PARAGRAPH_\nKai triglicerid\xc5\xb3 atsargos yra b\xc5\xabna atiduotos, chilomikronai APOC2 gr\xc4\x85\xc5\xbeina \xc4\xaf HDL, bet pasilieka APOE. \xc5\xa0i\xc5\xb3 virsm\xc5\xb3 metu jie suma\xc5\xbe\xc4\x97ja iki 30-50 nm skersmens ir tampa chilomikron\xc5\xb3 liku\xc4\x8diais. APOB48 ir APOE yra svarb\xc5\xabs, kadangi kepenys pagal juos atpa\xc5\xbe\xc4\xafsta chilomikron\xc5\xb3 liku\xc4\x8dius, juos endocituoja ir suskaido.'